पलेशालाई तेक्वान्दोकर्मीको संयुक्त सम्मान
चौथो एसियाली पारा खेलकुदको तेक्वान्दोमा कांस्य पदक जितेकी पलेशा गोवर्धनलाई शनिबार सम्मान गरिएको छ । पलेशासहित प्रशिक्षक कविराज नेगी लामा र व्यवस्थापक रामचन्द्र श्रेष्ठ पनि सम्मानित भएका छन् ।
काठमाडौँ — चौथो एसियाली पारा खेलकुदको तेक्वान्दोमा कांस्य पदक जितेकी पलेशा गोवर्धनलाई शनिबार सम्मान गरिएको छ । पलेशासहित प्रशिक्षक कविराज नेगी लामा र व्यवस्थापक रामचन्द्र श्रेष्ठ पनि सम्मानित भएका छन् ।काठमाडौं र ललितपुर जिल्ला तेक्वान्दो संघ, काठमाडौं र ललितपुरका डोजाङ प्रमुख, तेक्वान्दो पदाधिकारीले पलेशा र प्रशिक्षक लामालाई नगद तथा व्यवस्थापक श्रेष्ठलाई प्रशंसापत्रबाट सम्मान गरे । पलेशालाई ८७ हजार १ सय ७५ तथा लामालाई ३३ हजार रुपैयाँ प्रदान गरियो ।उनीहरूलाई तार्केश्वर नगरपालिकाका मेयर कृष्णहरि महर्जन, नेपाल तेक्वान्दो संघका अध्यक्ष प्रकाश शम्शेर राणा, काठमाडौं जिल्ला तेक्वान्दो संघका अध्यक्ष विक्रम खड्गी, ललितपुर जिल्ला तेक्वान्दो संघका अध्यक्ष दिल महर्जनलगायतले शनिबार राजधानीमा सम्मान गरे ।चीनको हाङचउमा अक्टोबर २२ देखि २८ तारिखसम्म भएको एसियाली पारा खेलकुदको तेक्वान्दोतर्फ के–४४ क्याटगोरीको महिला ५७ केजीमुनि पलेशाले नेपाललाई ऐतिहासिक कांस्य दिलाएकी थिइन् । पलेशाले जितेको पदक नेपालले पारा एसियाली खेलकुदमा जितेको पहिलो हो ।खेलपछि छोटो समयलाई स्वदेश फर्किएकी पलेशा सोमबार चीनको सांघाई जानेछन् । उनी सांघाईमा आर्किटेक्चर इन्जिनियरिङमा अध्ययनरत छन् । 